วิตกอุปทานล้นตลาดฉุดน้ำมันดิบปิดลบ
สัญญาน้ำมันดิบเวสต์เท็กซัส (WTI) ตลาดนิวยอร์กปิดปรับตัวลดลงเมื่อคืนนี้ (26 ต.ค.) เนื่องจากนักลงทุนยังคงวิตกกังวลเกี่ยวกับภาวะอุปทานพลังงานล้นตลาด หลังจากสำนักงานสารสนเทศด้านการพลังงานของรัฐบาลสหรัฐ (EIA) เปิดเผยว่าสต็อกน้ำมันดิบประจำสัปดาห์ของสหรัฐพุ่งขึ้นเกินคาด 
27 ต.ค. 2558

สำนักข่าวอินโฟเควสท์รายงานว่า สัญญาน้ำมันดิบ WTI ส่งมอบเดือนธ.ค.ปรับตัวลง 62 เซนต์ หรือ 1.4% ปิด (26 ต.ค.) ที่ 43.98 ดอลลาร์/บาร์เรล ส่วนสัญญาน้ำมันดิบเบรนท์ส่งมอบเดือนธ.ค.ลดลง 45 เซนต์ หรือ 0.9% ปิดที่ 47.54 ดอลลาร์/บาร์เรล
สัญญาน้ำมันดิบ WTI ปรับตัวลงเนื่องจากความวิตกกังวลเกี่ยวกับภาวะอุปทานพลังงานล้นตลาด โดยความกังวลในเรื่องดังกล่าวมีขึ้นนับตั้งแต่ EIA รายงานว่า สต็อกน้ำมันดิบของสหรัฐในรอบสัปดาห์ที่สิ้นสุดวันที่ 16 ต.ค. พุ่งขึ้น 8 ล้านบาร์เรล สู่ระดับ 476.6 ล้านบาร์เรล ซึ่งเป็นการเพิ่มขึ้นเป็นสัปดาห์ที่ 4 ติดต่อกัน และปรับขึ้นมากกว่าที่นักวิเคราะห์คาดว่าจะเพิ่มขึ้นเพียง 3.5 ล้านบาร์เรล นอกจากนี้ ตลาดยังได้รับแรงกดดันหลังจากธนาคารโลกได้ปรับลดคาดการณ์ราคาน้ำมันดิบในปี 2558 ลงมาอยู่ที่ 52 ดอลลาร์ต่อบาร์เรล จากระดับ 75 ดอลลาร์ต่อบาร์เรลที่ระบุไว้ในรายงานเมื่อเดือนก.ค.
รายงานแนวโน้มตลาดสินค้าโภคภัณฑ์ฉบับล่าสุดระบุว่า การปรับลดราคาดังกล่าวสะท้อนถึงการชะลอตัวลงอย่างต่อเนื่องของเศรษฐกิจโลก สต็อกน้ำมันที่อยู่ในระดับสูงในปัจจุบัน และการคาดการณ์ที่ว่าอิหร่านจะส่งออกน้ำมันเพิ่มขึ้นหลังจากที่นานาชาติยกเลิกการคว่ำบาตร
นายไอฮาน โคเซ ผู้อำนวยการฝ่าย Development Prospects Group ของธนาคารโลกกล่าวว่า “ผลกระทบที่อาจจะมีต่อตลาดโลกและตลาดภูมิภาคจากการส่งออกน้ำมันและก๊าซของอิหร่านนั้น อาจจะมีความรุนแรงในระยะยาว หากอิหร่านสามารถดึงดูดการลงทุนและเทคโนโลยีของต่างชาติ ซึ่งเป็นสิ่งจำเป็น เพื่อนำเอาทรัพยากรสำรองจำนวนมากของประเทศมาใช้”